Deurwinterde sangers tree op | News24
Deurwinterde sangers tree op
Coenie de Villiers en Mathys Roets is twee van die deurwinterde en ervare musikante wat hierdie jaar by die Gariep Kunstefees, wat van 31 Augustus tot 3 September in die Oppenheimertuin in Kimberley plaasvind, sal optree.
Met De Villiers wat oor die afgelope vier dekades gehelp het om die landskap van Suid-Afrikaanse – en in spesifiek Afrikaanse – musiek te help vorm, en Roets wat hierdie jaar 21 jaar in die musiekbedryf vier, bring die twee gesamentlik meer as 60 jaar se ervaring na die verhoog.
) Coenie de Villiers in Konsert is op Vrydag 1 September om 19:00 in die William Humphreys-kunsmuseum te sien.
Suid-Afrika se voorste klaviervirtuoos, liedjieskrywer en sanger keer hierdie jaar terug na die verhoog by die Gariepfees met ’n potjiekos van musikale genot.
Hy sal van sy bekendste treffers soos Namakwaland,Karoonag en Daar’s ’n Plek speel, maar roer ook nuwe materiaal by vanaf sy nuwe suksesvolle album, Emoji. Op Saterdag 2 September om 16:00 sal Mathys Roets in die William Humphreys-kunsmuseum te sien wees in Mathys Roets – 21 jaar in die musiekbedryf.
Vanjaar se vertonings is ’n nostalgiese terugblik op sy sangloopbaan. Kom luister na sy stories oor die sangers en liriekskrywers saam met wie hy die pad geloop het.
Verlustig jou in sy sielvolle vertolking van die mooiste ballades, soos die musiek van onder andere Koos du Plessis, Leonard Cohen en Lucas Maree, en verwonder jou opnuut aan besonderse lirieke van liedjieskrywers soos Piet van Wyk de Vries. Kaartjiebesprekings vir die Gariep Kunstefees kan nou gedoen word.
Besprekings kan by alle Computicket-takke, by enige Shoprite Checkers en op www.computicket.com gedoen word.
Besoek www.gariepfees.co.za vir meer inligting.
GariepGeite, die amptelike feesboekie, is reeds by die feeskantoor by Du Toitspanweg 157 beskikbaar.
Die kaartjiekantoor by die Garden Court-hotel in Du Toitspanweg 120 is ook oop vir verkope.
Skakel die feeskantoor by 053-832-5014/7.